Nuwun, prakawis punika panggalihanipun prêlu karancagakên, amargi botên namung santana dalêm alit dumugi wayah, kados ingkang sampun kalampahan kemawon, nanging sagêd minggah dumugi putra dalêm, manawi kenging prakawis ingkang mêdal saking wêwêngkonipun pangadilan dalêm, punika dhumawahipun badhe namung wontên ing landrad utawi ing lan-gêrèh, kabêkta saking putraning nata ingkang sampun swarga, saha sanadyan putraning nata ingkang taksih jumênêng, bilih kenging prakawis palanggaran sapanunggilanipun, wontên ing bawah Ngayogyakarta, utawi kosokwangsulipun, putraning nata ing Ngayogyakarta ingkang taksih jumênêng, kenging prakawis palanggaran sapanunggilanipun wau, wontên ing bawah dalêm Surakarta, badhe sami amung kawêngku pangadilanipun tiyang siti limrah, amargi kados ingkang sampun kaaturakên ing nginggil, sêtatsêblad taun 1867 ôngka 10, punika kaanggêp botên tumrap ing praja Kajawèn, dene manawi awit saking paturanipun pakêmpalan Narpawandawa ing nginggil wau, tatanan tumrap darahing para nata ing sabrang kagalih prêlu katurutakên, pamanahipun Narpawandawa inggih prayogi.